钦定古今图书集成/明伦汇编/官常典/第249卷 > 《丞相箴》陆机
## 钦定古今图书集成/明伦汇编/官常典/第249卷 > 《丞相箴》陆机

夫导民在𥳑，为政以仁。仁实生爱，𥳑亦易遵，网疏下
睦，禁密巧繁，深文碎教，伊何能存？故人不可以不审，
任不可以不忠。舍贤昵谗，则丧尔邦。且偏见则昧，专
听悔疑。耳目之用，亦各有期。夫岂不察，而帷墙隔之。
矜己任智，是蔽是欺。德无远而不复，恶何适而不追？
存亡日鉴，成败代陈。人咸知镜其貌，而莫能照其身。